
Hazugság vagy politikai vélemény? - Rágalmazási jog a választási kampány időszakában

A politikusok hazugságainak kérdésköre mindig is foglalkoztatta az embereket, ennek ellenére, a mai napig nem egyértelmű, hogy hogyan kéne azt szabályozni. Kutatásom témáját a kérdéskörnek egy szelete, a politikusok egymásról, a választási kampány időszakában tett valótlan állításai adják. A magyar Alkotmánybíróság ugyanis több ízben úgy döntött, hogy a választási kampány időszakában a véleménynyilvánítás szabadsága akkor is védelmet nyújt a politikusok egymásról tett nyilatkozatainak, ha azok objektíve valótlan állítást tartalmaznak. A testület álláspontja szerint az valótlan állítás üzentet tartalmaz a választópolgárok számára. Ezt ők értik és a helyén kezelik, így az nem is a valótlan tényállítás, hanem a politikai vélemény kategóriájába esik, amit a véleménynyilvánítás szabadsága véd. Dolgozatomban azt vizsgáltam, hogy az Alkotmánybíróság ezen gyakorlata összhangban áll-e a választási kampány céljával.
Kutatásom eredményeként megállapítottam, hogy a fent említett gyakorlat nem áll összhangban a kampány céljával. Annak célja ugyanis, hogy a választópolgárok a választás napján tájékozott döntést tudjanak hozni. Az Alkotmánybíróság határozataiban politikai véleménynek minősített tényállítások mögöttes jelentésének megértése olykor igen magas tájékozottsági szintet igényel a választópolgároktól. Álláspontom szerint kampány céljával csak olyan közlések védelme elegyeztethető össze, amelyek érthetőek egy átlagos választópolgár számára. Indokoltnak látom továbbá a gyakorlat összeegyeztetését a Választási eljárásról szóló 2013. évi XXXVI. törvény jóhiszemű és rendeltetésszerű joggyakorlást előíró alapelvével, illetve az alapjog gyakorlásáért való felelősséggel. 



